De norske fotballherrene hever seg ett steg til 52.-plass på den ferske FIFA-rankingen. Belgia og verdensmester Frankrike deler førsteplassen.

Etter seier over Kypros og tap mot Bulgaria i nasjonsligaen blir det forsiktig framgang for Lars Lagerbäcks menn.

Bulgaria klatrer på sin side tre plasser og er best plassert av Norges gruppemotstandere på 44.-plass.

I toppen av lista har FIFA rangert Belgia og Frankrike på delt 1.-plass, men belgierne er nevnt først med sine 1729,25 rankingpoeng mot franskmennenes 1729,12.

Norge har til sammenligning 1405 rankingpoeng.

Brasil følger på 3.-plass på listen, mens tapende VM-finalist Kroatia er nummer fire. Tyskland hever seg tre plasser og ligger på 12.-plass etter å ha falt kraftig som følge av sommerens VM-fiasko.

Danmark er best rangert av de nordiske lagene på 10.-plass. Sverige er nummer 15, mens Island faller fire hakk til 36.-plass etter en fryktelig innledning på nasjonsligaen.

Rankingens topp 10 (forrige plassering i parentes):

1) (2) Belgia 1729, 1) (1) Frankrike 1729, 3) (3) Brasil 1663, 4) (4) Kroatia 1643, 5) (5) Uruguay 1632, 6) (6) England 1612, 7) (7) Portugal 1606, 8) (8) Sveits 1598, 9) (9) Spania 1597, 10) (9) Danmark 1581.

Øvrige nordiske lag: 15) (13) Sverige 1550, 36) (32) Island 1461, 52) (53) Norge 1405, 58) (62) Finland 1378.

Norges nasjonsligamotstandere: 44) (47) Bulgaria 1430, 61) (55) Slovenia 1376, 86) (87) Kypros 1283.

(©NTB)